Herbal Blend is terugDie Herbal Blend wat nou weer in Pretoria verkoop word se verpakking lyk anders as verlede jaar s’n. Foto: Verskaf Herbal Blend, die omstrede middel wat einde verlede jaar opspraak verwek het toe talle gebruikers psigotiese episodes beleef het nadat hulle dit gerook het, is terug op die mark. Die middel, ook bekend as “Herbal”, “Puff” of “Blazing” is deur die owerhede van die rakke verwyder nadat video’s op sosiale media die ronde gedoen het van gebruikers wat erge fisieke simptome beleef nadat hulle dit gerook het. ŉ Onafhanklike laboratoriumtoets het later getoon die middel bevat sintetiese dagga, asook Methylendioxy-metamfetamien, beter bekend as “crystal meth”. Dit blyk egter dat die middel intussen weer sy pad na die verbruiker gevind het. ŉ Gebruiker wat op voorwaarde van anonimiteit met Maroela Media gepraat het, vertel hy het Woensdagmiddag Herbal op ŉ vlooimark in Montana gekoop. Die verpakking van die middel lyk egter nou anders as dié wat op die talle tonele gevind is waar mense mediese behandeling moes ontvang nadat hulle dit gerook het. Die pakkie is steeds swart, maar kleiner as die vorige pakkies met die woord Herbal in geel daarop geskryf. In die hoek van die pakkie is ŉ plakker wat die geur van die inhoud aandui. “Dit is glad nie so erg soos daardie pakkies waarvan die mense so siek geword het nie,” sê die gebruiker. “Hierdie voel weer soos die heel eerste Herbal, die Puff wat ons gerook het. Dit is bietjie erger as dagga, maar glad nie so erg soos jy op daardie video’s sien nie. En dit hou net omtrent so 15 minute, dan is die effek daarvan weg.” Hy sê hy het nooit self van die Herbal Blend gerook wat in die pakkies verkoop is wat talle mense so siek gemaak het nie. “Herbal Blend” is einde verlede jaar in ongemerkte swart pakkies verkoop met net die geur van die inhoud wat op die pakkie aangedui is. Foto: Maroela Media Die gebruiker sê hy moes gistermiddag R150 vir die pakkie Herbal opdok, ŉ aansienlike verhoging in die prys van tussen R45 en R60 wat Herbal Blend verlede jaar gekos het. Volgens die gebruiker lyk die inhoud van die pakkie ook effe anders as voorheen. “Dit lyk sagter, amper asof daar katoen ingemeng is,” verduidelik hy. Xander Loubser, paramedikus en woordvoerder van Best Care-ambulansdienste wat verlede jaar op talle tonele was waar gebruikers van Herbal Blend behandel moes word, het aan Maroela Media bevestig hy is bewus daarvan dat die middel terug op die mark is. Hy sê hy is seker dat die middel verlede jaar deur die polisie van die rakke verwyder is en dat dit tot nou nie meer beskikbaar was nie. Volgens Loubser was Best Care ook nog nie weer na tonele ontbied waar iemand behandel moes word omdat hulle Herbal gerook het nie. “Die feit dat ons nou weet dit is terug op die mark, is kommerwekkend. Ons is beslis op gereedheidgrondslag om weer mense te behandel wat moontlik negatiewe simptome van die middel kan ervaar,” sê hy. Brig. Vishnu Naidoo, nasionale woordvoerder van die polisie, sê hy is nie bewus daarvan dat Herbal terug op die mark is nie. Hy waarsku egter dat daar nie net aangeneem moet word dat dié Herbal Blend dieselfde middel is as die middel wat verlede jaar opslae gemaak het nie. “Dikwels word ‘nuwe’ dwelmmiddels ontwikkel, maar hulle het presies dieselfde basisbestanddele as bestaande dwelmmiddels. Dan gee die dwelmvervaardigers die middel ŉ nuwe naam, maar eintlik is dit dieselfde dwelm wat al lankal bestaan en het dit dieselfde effek.” Hy sê dit is dus moontlik dat die bestanddele van die “nuwe” Herbal kan verskil van die bestanddele van die middel wat verlede jaar psigotiese aanvalle by gebruikers veroorsaak het. Op ŉ vraag wat die polisie se laboratoriumtoetse opgelewer het nadat Herbal Blend verlede jaar getoets is, sê Naidoo hy weet nie wat die uitslae van dié toetse was nie. “Ek sal navraag doen, maar ek sal ook eers moet uitvind of ek hierdie uitslae mag bekendmaak,” het hy gesê. Die middel soos dit verlede jaar gelyk het. Dit lyk baie dieselfde as dagga, maar het ‘n heel ander effek op gebruikers gehad. Foto: Best Care-ambulansdienste Kapt. Augustinah Selepe, ŉ polisiewoordvoerder in Pretoria, het Donderdagoggend aan Maroela Media gesê sy is ook nie bewus daarvan dat Herbal terug op die mark is nie. Op verdere vrae oor die polisie se ondersoek na die saak het sy versoek dat die vrae per e-pos aan haar gerig word. Sy het nog nie op die skriftelike navrae gereageer nie. Maroela Media het vroeër berig minstens 14 mense in Pretoria moes verlede jaar mediese behandeling ontvang nadat hulle Herbal Blend gerook het. Die gebruikers het verskillende reaksies getoon, waaronder psigotiese aanvalle, hallusinasies, braking, diarree, lomerigheid en hartkloppings. Die polisie het daarna op talle tabakwinkels, drankwinkels en snoepwinkels in die Pretoria-Wes toegeslaan om opdrag te gee dat dié produk van die rakke verwyder word hangende die uitslae van laboratoriumtoetse. In sommige gevalle is daar ook op van die produkte beslag gelê. Mediese kenners het vroeër aan Maroela Media verduidelik dat die bestanddele van die middel lewensgevaarlik kan wees, veral aangesien daar geen beheer daaroor is en dit nie wettig gekontroleer word nie. Lees alle vorige berigte oor Herbal Blend op Maroela Media.